
PL.x. 631

Către

BIROUL PERMANENT

AL CAMEREI DEPUTAŢILOR

Vă înaintăm, alăturat, Raportul comun asupra proiectului de Lege privind înfiinţarea, organizarea şi funcţionarea Sistemului Naţional de Informaţii privind Vizele şi participarea României la Sistemul de Informaţii privind Vizele, transmis cu adresa nr. Pl.x. 631 din 9 noiembrie 2010.

În raport cu obiectul şi conţinutul acestuia, proiectul de Lege face parte din categoria legilor organice.

	PREŞEDINTE

Costică CANACHEU
	PREŞEDINTE

Korodi Attila 

PL.x. 631
RAPORT COMUN

asupra proiectului de Lege privind înfiinţarea, organizarea şi funcţionarea Sistemului Naţional de Informaţii privind Vizele şi participarea României la Sistemul de Informaţii privind Vizele
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia pentru apărare, ordine publică şi siguranţă naţională şi Comisia pentru politică externă au fost sesizate, spre dezbatere în fond, cu proiectul de Lege privind înfiinţarea, organizarea şi funcţionarea Sistemului Naţional de Informaţii privind Vizele şi participarea României la Sistemul de Informaţii privind Vizele, transmis cu adresa nr. PL.x. 631 din 9 noiembrie 2010 şi înregistrat cu nr. 32/308 din 11 noiembrie 2010 şi respectiv 33/119 din 11 noiembrie 2010.

Potrivit prevederilor art.75 alin.(1) din Constituţia României, republicată, şi ale art.92 alin.(9), pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.

Consiliul Legislativ, cu nr.1251 din 20.10.2010, a avizat favorabil proiectul de lege, cu observaţii şi propuneri.

Comisia pentru administraţie publică, amenajarea teritoriului şi echilibru ecologic a avizat favorabil acest proiect de Lege, conform Avizului nr. 26/1675 din 16 noiembrie 2010.

Comisia pentru drepturile omului, culte şi problemele minorităţilor naţionale a avizat favorabil proiectul de Lege, conform Avizului nr. 25/713/17.11.2010.
Comisia juridică, de disciplină şi imunităţi a avizat favorabil proiectul de lege, conform Avizului nr. 31/917 din 17 noiembrie 2010.
Proiectul de lege are ca obiect de reglementare crearea unui Sistem Naţional de Informaţii privind Vizele, compatibil şi interconectat cu Sistemul de Informaţii privind Vizele al Uniunii Europene, ceea ce va constitui un nou instrument pentru controlul asupra graniţelor comunitare şi stabilirea de politici şi standarde comune de acordare a vizelor şi de administrare a frontierelor. Înfiinţarea Sistemului Naţional este o componentă esenţială pentru implementarea acquis-ului Schengen, în concordanţă cu respectarea termenelor asumate pentru viitoarea aderare la Spaţiul Schengen. 
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, cele două Comisii au examinat iniţiativa legislativă în şedinţe separate, în data de 16 noiembrie 2010.

Din numărul total de 25 de membri ai Comisiei pentru apărare, ordine publică şi siguranţă naţională au participat la dezbateri 24 deputaţi, iar din totalul de 20 de membri ai Comisiei pentru politică externă au fost prezenţi 18 deputaţi. 
La dezbaterea proiectului de Lege au participat în calitate de invitaţi, în conformitate cu prevederile art. 54 şi 55 din Regulamentul Camerei Deputaţilor, republicat, cu modificările ulterioare, dl. Anton Niculescu, secretar de stat în Ministerul Afacerilor Externe şi dl. Mihai Botorog, director general al Direcţiei Consulare din MAE.

În urma examinării proiectului de Lege, cu unanimitate de voturi, membrii celor două Comisii au hotărât să supună plenului Camerei Deputaţilor, spre adoptare, în forma prezentată, proiectul de Lege pentru privind înfiinţarea, organizarea şi funcţionarea Sistemului Naţional de Informaţii privind Vizele şi participarea României la Sistemul de Informaţii privind Vizele (PL-x 631/9 noiembrie 2010).
Prin obiectul de reglementare şi conţinutul său, proiectul de Lege face parte din categoria legilor organice.

Costică CANACHEU
	PREŞEDINTE

